《送王敦素》
宋代·晃冲之

先君有六女，所托皆高门。
季也久择婿，晚得与子婚。
子家望海内，实惟谪仙孙。
笔也有家法，热作风雷奔。
结交多英豪，坐致名誉喧。
忆昔识子初，河流出昆仑。
中间一再见，骐骥始伏辕。
去年接同居，底里见所存。
磊落忠义人，爱国忧黎元。
使当元佑时，密勿与讨论。
上可参廓庙，下可裨谏垣。
惜哉不遇知，白发早已繁。
卑官不可说，感激犹主恩。
烂漫有归期，系舟古槐根。
祖饯无酒食，赠遗请以言。
子家钟山下，随事有田无。
竹径背古寺，草堂面江树。
高轩纳翠微，修筒引潺湲。
林影散书帙，山色摇酒樽。
日饮建康水，时登谢公墩。
沈酣左氏学，浩荡极辞源。
客至勿多语，谷吐且复吞。